In nomine Patris et Filii et Spiritus Sancti. Ego Symon, Medantensis comes, notum fieri [volumus omnibus] tam presentibus quam futuris, abbatiam Medantensis æcclesie Beatæ Marie, cum omni beneficio pertinente ad eandem æcclesiam, quod Albericus, canonicus predictæ æcclesiæ atque omnes canonici ex me retinent, me dedisse Beato Petro Cluniacensis æcclesiæ. Quod factum est in medio crastino Quadragesimæ, in domo predicti Alberici, videntibus atque testantibus, videlicet Hugone Stavelo et Hugone Brusta Salicem; Nivardo de Settulleia; Radulfo, filio Radulfi vicecomitis; Uberto de Roseto; Drocone Propinone; Lisiardo, ejusdem æcclesiæ canonico; atque Alberico jam dicto; Tetbaldo predicti vicecomitis privigno. Addidi etiam huic dono omne quod habui apud Medantam villam, nemus scilicet et prata, et campos et vias; et in unoquoque anno XXX libras nummorum de medietate thelonei Medante castelli, et piscationem loci quem vulgus Gluttonem appellat, cum hospitibus ejusdem loci, æcclesiæ quoque Crispiacensis abbatiam, et feodum Arnulfi, armigeri Walterii, Medantensis comitis. Meo etiam exemplo, mei dederunt plura, Radulfus scilicet vicecomes, æcclesiam de Vuascicurte cum decimatione vini et annonæ; huic dono addidit Amalricus quoque de Pontesio teloneum salis quod Medantæ habuit, videlicet de unaquaque navi dimidiam minam, et de unoquoque modio qui foris in granariis unum nummum; Girardus autem de Limatio, censum octo arpennarum vinearum, quorum IIIIor in villa Medanta jacent, reliqua IIIIor in predicto Limatio, et culturam unam cum sex appendiciis terræ; Adam vero de Busehelio, terciam partem villæ quæ Gurnaium dicitur, ita dico terciam partem quantum ad annonæ reditum, quem vulgariter dicimus campartam, totam vero quantum ad hominum habitationem. Hæc omnia a meis data sive etiam danda libentissime predicto Cluniacensi loco concedo.